Novočerkassk

Novočerkassk () om Venäman lidn da lidnümbrik Rostovan agjan päivlaskmas. Se om Rostovan Donal pohjoine ezilidn, agjan nellänz'-videnz' lidn eläjiden lugun mödhe.

 Istorii 
Eländpunktan aluz om pandud ülüdel kaičemha tahod kebnas vn 1805 semendkun 18. (30.) päiväl kuti Donan sodavägiden man (agj vspäi 1870) Uz' Čerkassk-pälidn (). Edeline agjan pälidn oli Čerkassk (nüg. Staročerkasskai-stanic Aksai-lidnanno) Donan randal, i se alištui sur'vezile joga vodel. Raudte läbiti lidnad vl 1864. Novočerkassk oli okkupiruidud nacistižen Germanijan sodavägil (25.07.1942 — 13.02.1943). Oli Novočerkasskan rajonan (1944−1963) administrativižeks keskuseks. Tedotihe Novočerkasskad kozakišton mail'man pälidnaks ühtenzoittud suiman aigan Moskvas vn 1993 heinkus.

Novočerkassk šingotase elektrovedimiden tegimel, Novočerkasskan GRES:al, raudmetallurgijan tegesiden pästandal (elektrodad, magnitad), aviamašiništon tegimel, lämuzmašiništon edheotandal, sömtegimištol (lihakombinat, oludtegim), koumel omblendedheotandal (naižsobad, specialižed sobad), mugažo kaks'kümne tedoinstitutad ratas lidnas.

 Geografijan andmused 
Lidn sijadase Aksai-jogen (Donan oiged ližajogi) i sen Tuzlov-ližajogen randoil, 101 m ü.m.t. keskmäižel korktusel.

Matkad Rostovan Donal röunhasai om kaks'kümne kilometrad suvipäivlaskmha orhal, 25 km avtotel vai raudtel, keskushesai — 37 km orhal vai 42 km avtotel. Toižed lähembaižed lidnad oma Šahti kaks'kümnes kahtes kilometras pohjoižhe orhal, 27 km avtotedme vai raudtedme, i Aksai 24 km suvipäivlaskmha-suvhe orhal, 26 km avtotedme vai raudtedme.

Kaik koume raudtestancijad ratas lidnas, suvespäi pohjoižhe: Novočerkassk, Hotunok, Lokomotivstroi. «Don»-avtote (M4) ümbärdab lidnad päivlaskmaspäi, vižkilometrine sarak tuleb lidnha sišpäi.

 Tobmuz 
Novočerkassk om lidnümbrikon üks'jäižeks eländpunktaks. Röunatab agjan kahtenke rajonanke: Aksain rajonanke suves i päivlaskmas, Oktäbrin rajonanke pohjoižes i päivnouzmas.

Lidnümbrikon tobmuden pämez' om sen Administracijan pämez' (mer). Edeline lidnan Administracijan pämez' om Igor' Züzin (tal'vku 2017 — tal'vku 2019).

 Eläjad 
Vl 1939 lidnan ristitišt oli 81 tuhad eläjid. Vn 2010 Venäman rahvahanlugemižen mödhe lidnan eläjiden lugu oli 168 746 ristitud, vn 2021 — 163 674 ristitud. Kaik 168 766 eläjad oli lidnas vl 2017. Kaikiš suremb lidnan ristitišt oli 185..189 tuhad eläjid vll 1985−1999 (189 tuh. rist. vozil 1991 i 1994).

Rahvahad (ozutadud rahvahudenke vl 2010): venälaižed — 93,8 %, ukrainalaižed — 1,7 %, armenijalaižed — 1,6 %, toižed rahvahad — 2,9 %.

Ortodoksižen hristanuskondan kaks'kümne kahesa pühäpertidNovočerkasskan pühäpertid sobory.ru-saital.  oma kaičenus i saudud lidnas: Sündun Voznesenjan kafedraline päjumalanpert', üks'toštkümne jumalanpertid, 11 kodijumalanpertid i viž časounäd. Niiden ližaks seičeme jumalanpertid i koume časounäd ei ole kaičenus.

 Openduz 
Lapsiden opendusen aluzkundad oma päivkodid, keskškolad.

Professionaližen keskopendusen aluzkundad oma seičeme kolledžad, sidä kesken Novočerkasskan tegimištoližtehnologijoiden da ohjandusen kolledžNovočerkasskan tegimištoližtehnologijoiden da ohjandusen kolledžan sait (nkptiu.ru). , tehnikum-internat, Suvorovan škol i kadetkorpus. Üläopendusen aluzkundoiden kaks' filialad ratas lidnas.

 Galerei 

 Homaičendad 

 Irdkosketused 
 Novočerkasskan-lidnan Duman oficialine sait (nduma.ru). 
 Novočerkasskan Administracijan oficialine sait (novochgrad.donland.ru) i sen vanh versii (novochgrad.ru, om täuttud vn 2024 elokuhusai). 


Kategorii:Venäman lidnad
Kategorii:Eländpunktad kirjamišton mödhe
Kategorii:Rostovan agjan lidnad
Kategorii:Rostovan agjan lidnümbrikod